Ангел Попов
Панта рей

chitanka.info

О, Хераклитово движение!

Земята-пумпал бясно се върти

и слънчевото отражение

като камшик край шията блести.

Какво, почувства ли умората?

Ти толкоз дълго вече се въртиш

и от враждата между хората

започна страшно много да тежиш.

От твоя бяг край двата полюса

на атомния първобитен век

изхвръкна като птица в Космоса

да търси дом и сигурност човек.

Земя, Земя, настана времето

за миг в Галактиката да се спреш

и центробежни сили бремето

да хвърлят в звездния световъртеж.

Тогава пак това копнение

на най-любимите ти синове

ще заблести като прозрение

за милион светлинни векове.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.